Sursele citate au declarat, pentru MEDIAFAX, că în urma percheziţiilor făcute la domiciliul lui Mihnea Columbeanu s-au găsit documente electronice ce probează acuzaţiile care îi sunt aduse, respectiv de pornografie infantilă.

Potrivit surselor citate, Columbeanu ar fi comis faptele de care este acuzat de mai multe ori şi cu mai mulţi minori. Ancheta vizează fapte care ar fi fost comise din 15 februarie până în prezent.

Mihnea Columbeanu a fost reţinut joi, iar vineri anchetatorii cer unui judecător de drepturi şi libertăţi de la Tribunalul Bucureşti arestarea preventivă a acestuia.

Mihnea-Gheorghe Columbeanu s-a născut în Bucureşti, pe 4 ianuarie 1960.

Columbeanu a jucat în filmele "Cuibul de viespi", din 1987, regizat de Horea Popescu, "Liceenii", din 1987, de Nicolae Corjos, "Al patrulea gard, lângă debarcader", din 1986, de Cristiana Nicolae, "Declaraţie de dragoste", din 1985, de Nicolae Corjos, "Secretul lui Bachus", din 1984, regizat de Geo Saizescu, "Am o idee", din 1981, de Alecu Croitoru, şi în "Al treilea salt mortal", din 1980, realizat de Alecu Croitoru.

În calitate de regizor, acesta a realizat filmele "Neînvinsă-i dragostea", din 1993, "Fără lumini de poziţie", din 1989, şi "Mitul lui Mitică", din 1982.

Totodată, Columbeanu a lucrat ca asistent de regie pentru pelicule precum "Casa din vis", "Iacob", "Cuibul de viespi", "Liceenii", "Nişte băieţi grozavi" şi "Al treilea salt mortal".